钦定古今图书集成/明伦汇编/闺媛典/第002卷 > 易经 > 《家人卦》
## 钦定古今图书集成/明伦汇编/闺媛典/第002卷 > 易经 > 《家人卦》

《家人》，“利女贞。”

〈传〉《家人》之道，利在女正。女正则家道正矣。夫夫妇妇而家道正，独云“利女贞”者，夫正者，身正也。女正者，家正也。女正则男正可知矣。〈本义〉《家人》者，一家之人。卦之九五、六二，内外各得其正，故为“家人。”“利女贞”者，欲先正乎内也。内正则外无不正矣。〈大全〉中溪张氏曰：《家人》之义，以内为主，六二居内而位正，故曰：“利女贞”，女正则家道成矣。或谓男女莫非家人，而独曰“利女贞”者，何邪？盖《家人》合《巽》离而成卦，巽长女而位四，离中女而位二，以柔居柔，各得其正，此亦“利女贞”之义。诚斋杨氏曰：正莫易于天下，而莫难于一家。莫易于一家之父子兄弟，而莫难于一妇。一妇正，一家正，一家正，天下定矣。故《家人》之卦词曰：“利女贞。”云峰胡氏曰：“‘利女贞’，先正乎内也。天下以国为内，国以家为内，家以女为内。在咸之时，二女尚少，此中女与长女，则家道既成之象也。巽长女，一阴在下而顺，今居上卦之下而得其正。离中女，一阴在中而明，今居下卦之中而得其正。此所以为”女之正。而其家无不正者。要之、家人内也。当以离内为主。

《象》曰：“家人”，女正位乎内，男正位乎外。男女正，天地之
大义也。

〈本义〉以卦体九五、六二释“利女贞”之义。〈大全〉云峰胡氏曰：《家人离》，多由女之不正，故言男之正，必先以女正言之。

又

六二，无攸遂，在中馈，贞吉

〈传〉以柔顺处中正、妇人之道也。故在“中馈”则得其正而“吉”也。妇人居中而主馈者也、故云“中馈。”〈本义〉六二柔顺中正，女之正位乎内者也，故其象占如此。〈大全〉进斋徐氏曰：遂，专成也。妇人无所专成，惟在主中馈而已，所谓“惟酒食是议者也。”汉上朱氏曰：“孟母曰：‘妇人之礼，精五饭，羃酒浆，养舅姑，缝衣裳而巴，故有闺门之修，无境外之志，是也’。”胡氏曰：“《采蘩》《采𬞟》之诗，以公侯夫人奉祭祀为不失职，大夫妻共祭祀为循法度。祭祀盖馈事之大者，妇无遂事，惟在中馈可见矣。”

《象》曰：六二之“吉”、顺以巽也。

〈传〉二以阴柔居中正。能顺从而卑巽者也。故为“妇人之贞吉”也。〈大全〉中溪张氏曰：六二得正而吉者，以其能顺从九五之正应而卑巽之也。